BCPG แรงไม่เลิก! ราคาพุ่งทำนิวไฮ 3 วันติด รับแนวโน้มกำไรปี 61 แกร่ง
BCPG แรงไม่เลิก! ราคาพุ่งทำนิวไฮ 3 วันติด รับแนวโน้มกำไรปี 61 โตแกร่ง ล่าสุด ณ เวลา 10.22 น. ราคาอยู่ที่ 26.50บาท เพิ่มขึ้น 1 บาท หรือ 3.92% สูงสุดที่ระดับ 26.75 บาท ต่ำสุดที่ระดับ 25.50 บาท มูลค่าการซื้อขาย 674.88 ล้านบาท
5 ม.ค. 2561

ผู้สื่อข่าวรายงานว่า ราคาหุ้นบริษัท บีซีพีจี จำกัด (มหาชน) หรือ BCPG ณ เวลา 10.22 น. ราคาอยู่ที่ 26.50บาท เพิ่มขึ้น 1 บาท หรือ 3.92% สูงสุดที่ระดับ 26.75 บาท ต่ำสุดที่ระดับ 25.50 บาท มูลค่าการซื้อขาย 674.88 ล้านบาท

โดยราคาหุ้น BCPG ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย (ตลท.) เมื่อวันที่ 28 ก.ย. 2559 ขณะที่เป็นการทำนิวไฮ 3 วันต่อเนื่อง
ด้านนายบัณฑิต สะเพียรชัย กรรมการผู้จัดการใหญ่ BCPG เปิดเผยว่า ปัจจัยที่ส่งผลให้ราคาหุ้นปรับตัวเพิ่มขึ้น คาดมาจากกลุ่มนักลงทุนมีความเชื่อมั่นในธุรกิจของบริษัท
โดยคาดว่าแนวโน้มผลการดำเนินงานงวดปี 2561 จะเติบโตต่อเนื่องจากปี 2560 จากการรับรู้ผลตอบแทนจากการลงทุนโครงการโรงไฟฟ้าที่ปัจจุบันดำเนินโครงการอยู่ ได้แก่ โครงการโรงไฟฟ้าพลังงานความร้อนใต้พิภพ โครงการโรงไฟฟ้าพลังงานลมที่ฟิลิปปินส์ และโซลาร์ฟาร์มราชการ ซึ่งจะสามารถรับรู้รายได้แบบเต็มปี อีกทั้งยังมีโครงการใหม่ที่จะพัฒนาเพิ่มเติมต่อเนื่อง